b'\n_START_ARTICLE_\nKereidi\n_START_PARAGRAPH_\nKereidi ali Kereiti (mongolsko: \xd0\x9a\xd1\x8d\xd1\x80\xd1\x8d\xd0\xb9\xd0\xb4, Kereid) so bili skupina nomadskih plemen, ki so \xc5\xbeivela v srednji Mongoliji pred vzponom Mongolskega cesarstva. Njihovo ozemlje je le\xc5\xbealo med rekama Onon in Kerulen, vzhodno od ozemlja Najmanov._NEWLINE_Kereide razli\xc4\x8dni viri pri\xc5\xa1tevajo med Mongole ali Turke, \xc4\x8deprav je iz imen njihovih vladarjev razvidno, da so govorili predvsem tur\xc5\xa1ki jezik. Bili so nekak\xc5\xa1na plemenska zveza in so imeli tako mongolske kot tur\xc5\xa1ke prednike. Njihova nedvoumna razvrstitev je zato precej te\xc5\xbeavna.\n_START_SECTION_\nNestorijanstvo\n_START_PARAGRAPH_\nKereidi so se na za\xc4\x8detku 11. stoletja spreobrnili v nestorijanstvo. V 10. in 11. stoletju so se v celoti ali delno evangelizirali tudi Najmani in Merkiti. _NEWLINE_Evangelizacijo Kereidov je v 13. stoletju opisal sirski jakobitski zgodovinar Gregor Bar Hebraeus. Hebraeus pravi, da se je na za\xc4\x8detku 11. stoletja kereidski kralj na lovu v visokogorju izgubil. Ko je izgubil \xc5\xa1e zadnje upanje na re\xc5\xa1itev, se je pred njim prikazal svetnik in mu rekel: "\xc4\x8ce bo\xc5\xa1 verjel v Kristusa, ti bom pokazal pot domov". Kralj se je nato varno vrnil domov. Ko je kasneje sre\xc4\x8dal kr\xc5\xa1\xc4\x8danske trgovce, se je spomnil svojega videnja in jih vpra\xc5\xa1al po njihovi veri. Trgovci so mu povedali, kaj so in mu svetovali, naj prosi metropolita v Mervu za duhovnike in diakone, ki bodo krstili njega in njegovo pleme. Po prihodu duhovnikov se je krstilo okrog 20.000 njrgovih podlo\xc5\xbenikov._NEWLINE_Z nestorijanskimi kereidskimi vladarji je povezana tudi legenda o Prezbitru Ivanu, ki je sicer postavljena v Indijo in Etiopijo. V nekaterih verzijah legende je Prezbiter Ivan nedvoumno istoveten s Togrilom (Vang kanom), mongolski viri pa o njegovi veri ne povedo ni\xc4\x8desar.\n_START_SECTION_\nVang kan\n_START_PARAGRAPH_\nKereidski kan Togril je dobil naslov Vang kan (kralj) leta 1183 od cesarja dinastije Jin (1115-1234). Togril je najbolj znan kot eden prvih Temud\xc5\xbeinovih(D\xc5\xbeingiskanovih) zaveznikov. Njuno zavezni\xc5\xa1tvo je kasneje razpadlo in leta 1203 ga je Temud\xc5\xbein porazil. Togril je po bitki posku\xc5\xa1al pobegniti k Najmanom, ti pa ga niso prepoznali in so ga pomotoma ubili. Pre\xc5\xbeiveli Kereidi so se podredili Temud\xc5\xbeinovi nadvladi, Temud\xc5\xbein pa jim ni zaupal in jih je zato razselil med druga mongolska plemena. _NEWLINE_Posamezni pripadniki plemena so kasneje uspeli priti na vplivne polo\xc5\xbeaje, v\xc4\x8dasih tudi s porokami. Med njimi je bila D\xc5\xbeingiskanova snaha, kereidska princesa Sorgaktani beki. Kar \xc5\xa1tirje njeni sinovi, med katerimi je najbolj znan Kublajkan, so postali veliki kani in ustanovitelji svojih dinastij. Poznan je tudi kereidski plemi\xc4\x8d Rin\xc4\x8din, ki je za\xc5\xa1\xc4\x8ditil kristjane, ko jih je za\xc4\x8del preganjati Gazan kan. Rin\xc4\x8dina je leta 1319 ubil Ilkan Abu Sa\'id v boju proti njegovemu varovancu \xc4\x8cupanu iz plemena Taj\xc4\x8dudov.\n_START_SECTION_\nKereidi danes\n_START_PARAGRAPH_\nPripadniki Kereidov \xc5\xa1e \xc5\xbeivijo v pokrajinah Ordos in Baarin v Notranji Mongoliji in med ljudstvom Kalka v Mongoliji. Potomci Kereidov so tudi Kereji, eno od \xc5\xa1estih plemen v Srednji hordi (\xd0\x9e\xd1\x80\xd1\x82\xd0\xb0 \xd0\xb6\xd2\xaf\xd0\xb7) Kozakov in okrog 170.000 Kalmikov, ki \xc5\xbeivijo v Rusiji. Ustno izro\xc4\x8dilo pravi, da so potomci Kereidov tudi Torguti, ki naj bi bili potomci Vang kanovih (Togrilovih) osebnih stra\xc5\xbearjev. Torgutov je okrog 60.000. 50.000 jih \xc5\xbeivi v kitajski provinci Xinjiang, ve\xc4\x8d kot 10.000 pa v mongolski provinci Hovd.'